62018TJ0310_RES
Predmet T-310/18
European Federation of Public Service Unions (EPSU) i Jan Goudriaan
protiv
Europske komisije
Presuda Općeg suda (deveto prošireno vijeće) od 24. listopada 2019.
„Socijalna politika – Dijalog između socijalnih partnera na razini Unije – Sporazum naslovljen ‚Opći okvir za obavješćivanje i savjetovanje s javnim službenicima i zaposlenicima središnjih državnih uprava’ – Zajednički zahtjev stranaka potpisnica za provedbu tog sporazuma na razini Unije – Komisijino odbijanje da podnese prijedlog odluke Vijeću – Tužba za poništenje – Akt koji se može pobijati – Dopuštenost – Komisijina margina prosudbe – Autonomija socijalnih partnera – Načelo supsidijarnosti – Proporcionalnost”
Tužba za poništenje – Akti koji se mogu pobijati – Pojam – Akti koji proizvode obvezujuće pravne učinke – Odluka Komisije kojom se odbija podnijeti prijedlog odluke Vijeću za provedbu sporazuma kojeg su sklopili socijalni partneri na razini Unije – Uključenost
(čl. 155. st. 2. i čl. 263. UFEU-a)
(t. 20., 22.-36.)
Socijalna politika – Sporazum o socijalnoj politici – Sporazumi socijalnih partnera – Provedba odlukom Vijeća na prijedlog Komisije – Komisijina ovlast inicijative – Doseg – Zajednički zahtjev stranaka potpisnica – Obveza Komisije da Vijeću podnese prijedlog odluke – Nepostojanje
(čl. 17. st. 2. UEU-a; čl. 155. st. 2. UFEU-a)
(t. 51., 66., 67., 73., 74., 78., 79., 81., 82., 90., 93., 103.)
Akti institucija – Pravna narav – Zakonodavni akt – Pojam – Mjere donesene nakon postupka provedbe sporazuma koje su sklopili socijalni partneri na razini Unije – Isključenost
(čl. 155. st. 2. i čl. 289. UFEU-a)
(t. 69.)
Socijalna politika – Sporazum o socijalnoj politici – Sporazumi socijalnih partnera – Provedba odlukom Vijeća na prijedlog Komisije – Komisijina ovlast inicijative – Uvjet – Poštovanje načela demokracije – Reprezentativnost potpisnika sporazuma – Poštovanje načela supsidijarnosti i proporcionalnosti
(čl. 17. st. 1. UEU-a; čl. 155. UFEU-a)
(t. 75., 95., 96., 98., 137.)
Socijalna politika – Sporazum o socijalnoj politici – Sporazumi socijalnih partnera – Provedba odlukom Vijeća na prijedlog Komisije – Komisijina ovlast inicijative – Komisijina margina prosudbe – Sudski nadzor – Granice
(čl. 17. st. 1. UEU-a; čl. 155. UFEU-a)
(t. 108.-112.)
Kratki prikaz
U presudi EPSU i Goudriaan protiv Komisije (T-310/18) od 24. listopada 2019. Opći je sud odbio tužbu za poništenje Komisijine odluke kojom se odbija podnijeti prijedlog odluke Vijeću za provedbu sporazuma kojeg su potpisali europski socijalni partneri na razini Unije.
U prosincu 2015. socijalni partneri potpisali su sporazum naslovljen „Opći okvir za obavješćivanje i savjetovanje s javnim službenicima i zaposlenicima središnjih državnih uprava” (u daljnjem tekstu: Sporazum) na temelju članka 155. stavka 1. UFEU-a. Zatim su zajedno od Komisije zatražili da podnese prijedlog za provedbu Sporazuma na razini Unije odlukom Vijeća donesenom na temelju članka 155. stavka 2. UFEU-a. Međutim, u ožujku 2018. Komisija je obavijestila socijalne partnere o odbijanju podnošenja takvog prijedloga odluke Vijeću. Ta odluka o odbijanju temeljila se na razlozima koji se odnose, kao prvo, na posebnu prirodu središnjih državnih uprava, jer one izvršavaju javne ovlasti, kao drugo, na to da u nacionalnim pravima brojnih država članica postoje odredbe koje se odnose na obavješćivanje i savjetovanje javnih službenika i zaposlenika u tim upravama i, kao treće, na postojanje znatnih razlika među državama članicama u pogledu definicije i opsega navedenih uprava, tako da bi moguća odluka Vijeća o provedbi Sporazuma imala veće ili manje područje primjene ovisno o državama članicama.
Opći sud najprije je utvrdio da je odluka Komisije o odbijanju akt koji se može pobijati. Naime, s jedne strane, ona se nije mogla kvalificirati kao pripremni akt i, s druge strane, moguće postojanje široke diskrecijske ovlasti ne predstavlja prepreku za dopuštenost tužbe.
Nadalje, Opći sud istaknuo je da nakon što su socijalni partneri završili pregovore i sklopili sporazum na temelju članka 155. stavka 1. UFEU-a i nakon što su stranke potpisnice podnijele zajednički zahtjev za provedbu tog sporazuma na razini Unije odlukom Vijeća donesenom na temelju članka 155. stavka 2. UFEU-a, Komisija nije obvezna postupiti po tom zahtjevu, te je na njoj da ocijeni treba li podnijeti prijedlog Vijeću u tom smislu.
Opći je sud u tom pogledu dodao da Komisija mora, ne samo provjeriti strogu zakonitost klauzula u tom sporazumu, nego također uzeti u obzir opći interes Unije i stoga ocijeniti svrhovitost moguće provedbe tog sporazuma na razini Unije s obzirom na političke, ekonomske i socijalne prilike.
Naposljetku, Opći sud pojasnio je da Komisija raspolaže širokom marginom prosudbe i da u slučaju odbijanja Komisijina odluka mora biti predmet ograničenog nadzora Općeg suda.